NARIADENIE KOMISIE (ES) č. 210/2007
z 27. februára 2007,
ktorým sa stanovuje výnimka z nariadenia (ES) č. 1282/2006 týkajúca sa doby platnosti vývozných licencií s vopred stanovenou náhradou v odvetví mlieka a mliečnych výrobkov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1255/1999 zo 17. mája 1999 o spoločnej organizácii trhu s mliekom a mliečnymi výrobkami (1), a najmä na jeho článok 31 ods. 14,
keďže:
(1)
V článku 8 nariadenia Komisie (ES) č. 1282/2006 z 17. augusta 2006, v ktorom sa stanovujú osobitné podrobné pravidlá na uplatňovanie nariadenia Rady (ES) č. 1255/1999 týkajúce sa vývozných licencií a vývozných náhrad v prípade mlieka a mliečnych výrobkov (2), sa stanovuje doba platnosti vývozných licencií.
(2)
Zníženie intervenčnej ceny za maslo od 1. júla 2007 pravdepodobne ovplyvní rozdiel medzi touto cenou a cenou na svetovom trhu.
(3)
Ako preventívne opatrenie pred nepotrebnými výdavkami rozpočtu Spoločenstva a s cieľom zabrániť špekulatívnemu využívaniu režimu vývozných náhrad v mliekarenskom odvetví by mala byť platnosť vývozných licencií s vopred stanovenou náhradou obmedzená do 30. júna 2007.
(4)
Opatrenia stanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Odchylne od článku 8 nariadenia (ES) č. 1282/2006 vývozné licencie s vopred stanovenou náhradou týkajúce sa výrobkov uvedených v písmenách b) až d) uvedeného článku, pre ktoré budú žiadosti podané od 1. marca, platia do 30 júna 2007.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 27. februára 2007